জম্মু ও কাশ্মীর ফুটবল সংস্থার প্রেসিডেন্ট জমিরউল্লা মঙ্গলবার জানালেন, আগামী ৩১ অগস্ট  কাশ্মীরের ফুটবলে একটি বিশেষ দিন হিসাবে চিহ্নিত হয়ে থাকবে।
কারণ, সেদিন কাশ্মীরের প্রথম এবং একমাত্র মহিলা ফুটবল কোচের নেতৃত্বে রাজ্যের অনূর্ধ্ব ১৪ ফুটবলের ২০জন মেয়ে ফুটবলার মনিপুরে যাচ্ছে জাতীয় টুর্নামেন্টে অংশ নিতে। প্রত্যেকটা মেয়েই রামবাগ গ্রাসরুট কোচিং সেন্টারের ছাত্রী। আর তাদের স্রষ্টা, কোচ নাদিয়া নিঘাত। ফুটবলের প্রতি তীব্র ভালবাসা থেকে নাদিয়া তিন বছর আগে তৈরি করেছিলেন এই কোচিং সেন্টার। সম্পূর্ণভাবে নিজের খরচে! একইসঙ্গে, তিনি তৈরি করেছেন একটি ফুটবল ক্লাবও। নাম জে জে সেভেন! প্রিয় ফুটবলার সি আর সেভেন’কে অনুসরণ করে। জে জে মানে জিয়া জান। ছাত্রীরা তাঁকে জিয়া জান বলেই ডাকে।
নাদিয়ার বয়স? মাত্র ২১ বছর। বাবা মহম্মদ সিদ্দিকি’র যন্ত্রপাতির দোকান। বাড়িতে মা ছাড়াও রয়েছে এক ভাই এবং বোন। তিন বছর বয়সে ঘরের মধ্যে টেনিস বল নিয়েই নাদিয়ার ফুটবল খেলা শুরু হয়েছিল। তার কয়েক বছর পরেও তিনি জানতেন না ফুটবলটা আসলে আকারে অনেক বড়! জিয়া জানের মনে পড়ছে ১৭ বছর আগের সেই বিকেলগুলোর কথা। মঙ্গলবার রামবাগ থেকে ফোনে কথা বলার সময় নাদিয়া বলছিলেন, ‘‘টেনিস বল দিয়ে ফুটবল খেলার সময় প্রায়ই বলটা প্রতিবেশীদের ঘরে চলে যেত। তার জন্য আমার বাবা-মা’কে শুনতে হতো বিদ্রুপ। অনেকে বাবাকে বলতেন, আমার পা বেঁধে রাখতে।’’
নাদিয়ার ফুটবল কিন্তু থামেনি। সঙ্গী হিসাবে কোনও মেয়েকে পাননি। তাই পাড়ার মাঠে গিয়ে স্থানীয় ছেলেদের সঙ্গেই খেলতেন তিনি। বললেন, ‘‘খেলে সন্ধ্যায় বাড়ি ফেরার পথে শুনতে হত প্রতিবেশীদের অপমান। আমার জন্য পাত্রও দেখা শুরু হয়ে গিয়েছিল। বাবাকে বলা হয়েছিল, মেয়ে যদি এরপরও খেলা চালিয়ে যায়, তাহলে পাড়া ছাড়তে হবে!’’ এরকম দিনও গিয়েছে, নাদিয়ার বাবা দোকানে যেতে পারেননি। প্রায়ই সন্ধ্যাবেলায় তাঁদের ঘরে আলো জ্বলত না!
জাতীয় স্কুল টুর্নামেন্টে খেললেও খেলা বেশিদিন চালাতে পারেননি নাদিয়া। কারণ, কাশ্মীরে তখন কোনও মহিলা ফুটবলার ছিল না! তাই অমর সিংহ কলেজে পড়ার সময় ইন্তেখাব আলম নামে এক ভদ্রলোকের উদ্যোগে নাদিয়া কোচিংয়ে আসেন। দু’বছর আগে সর্বভারতীয় ফুটবল সংস্থার ডি লাইসেন্স কোচিংয়ের ডিগ্রি নিয়েছেন। চলতি বছরের শুরুতে স্পোর্টস অথরিটি অফ ইন্ডিয়ার (সাই) এনআইএস কোচিং ডিগ্রিও নিয়েছেন।
তাঁর কোচিং সেন্টার এবং ক্লাবের মেয়েদের টাকা দিতে পারেন না নাদিয়া। কিন্তু জার্সি, বুট এবং টিফিন তারা নিয়মিত পায়। সেই টাকা নাদিয়া দেন কীভাবে? বললেন, ‘‘রেফারিংয়েও লাইসেন্স পেয়েছি। কাশ্মীর লিগে নিয়মিত ম্যাচ করিয়ে পাওয়া টাকাও খরচ করি মেয়েদের জন্য!’’
গত শনিবার নাদিয়া একটি চাকরি পেয়েছেন। জম্মু ও কাশ্মীর স্পোর্টস কাউন্সিলে। চাকরি পেয়ে উচ্ছ্বসিত তিনি। বললেন, ‘‘এবার কোচিং সেন্টারে একটা জিম বসাব।’’ তাঁর স্বপ্ন ছাত্রীদের মধ্যে থেকে ভারতের জার্সি পরে খেলার যোগ্য ফুটবলার তৈরি করা। তাঁর নিজের জীবনে যা সত্যি হয়নি!